REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/446-14

18. decembar 2014. godine

B e o g r a d

Z A P I S N I K

18. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 18. DECEMBRA 2014. GODINE

 Sednica je počela u 11,00 časova.

 Sednicom je predsedavala Vesna Marjanović, predsednica Odbora.

 Sednici su prisustvovali članovi Odbora: Nenad Milosavljević, Srđan Dragojević, Aleksandra Jerkov i Branka Karavidić.

 Sednici nisu prisustvovali članovi Odbora: Mirjana Andrić, Vladimir Đukanović, Aleksandar Jugović, Saša Mirković, Ljiljana Nestorović, Sanja Nikolić, Mira Petrović, Milan Stevanović, Dušica Stojković, Nebojša Tatomir, Milena Turk i Milorad Cvetanović, niti njihovi zamenici.

 Sednici su prisustvovali: Vladan Vukosavljević, gradski sekretar za kulturu, Gordana Predić, zamenik gradskog sekretara za kulturu, Duško Puđa, pomoćnik direktora Agencije za privatizaciju i Miodrag Marković, rukovodilac projekta sektora za kontrolu izvršenja ugovora Agencije za privatizaciju.

 **Odbor je zbog nedostatka kvoruma održao sednicu u skladu sa čl. 72. stav 5. Poslovnika Narodne skupštine. Na sednici se diskutovalo i raspravljalo u cilju obaveštavanja Odbora o pitanjima iz njegovog delokruga, po predloženim tačkama dnevnog reda iz Saziva:**

1. Informacija Ministarstva kulture i informisanja u vezi sa pripremama Predloga zakona o izmenama i dopunama Zakona o kulturi;
2. Informisanje Odbora za kulturu i informisanje o trenutnoj situaciji u vezi sa bioskopom “Zvezda”;

 3. Razno.

 U diskusiji su učestvovali Vesna Marjanović, Srđan Dragojević, Nenad Milosavljević, Duško Puđa i Vladan Vukosavljević.

 Vesna Marjanović, predsednica Odbora, je u uvodnoj reči, na početku sednice, konstatovala da će Odbor raditi bez kvoruma i obavestila članove Odbora da su svi prisutni gosti pozvani zbog 2. tačke predloženog dnevnog reda. Podsetila je sve prisutne na diskusiju o aktuelnoj situaciji u bioskopu “Zvezda”, koja se vodila na jednoj od prethodnih sednica, kao i aktivnostima filmskih autora i glumaca u vezi sa ovim bioskopom. Vesna Marjanović je informisala sve prisutne, da je Vladan Vukosavljević, gradski sekretar za kulturu, lično bio prisutan u bioskopu “Zvezda”, kada su bili aktuelni protesti mladih umetnika. Zamolila je Duška Puđu, pomoćnika direktora Agencije za privatizaciju, da upozna članove Odbora sa zakonskim okvirima i procedurama vezanim za privatizaciju bioskopa “Zvezda”.

 Duško Puđa pomoćnik direktora Agencije za privatizaciju, obavestio je prisutne, da je Agencija za privatizaciju sprovela postupak privatizacije preduzeća “Beograd film”, u čijem sastavu se nalazio i bioskop “Zvezda”, kao deo imovine tog preduzeća. On je istakao da nikakvih specifičnosti u ovoj privatizaciji nije bilo, kao i to, da je ova privatizacija izvršena u skladu sa propisima i procedurama koja važe za sva društvena preduzeća sa 100% društvenim kapitalom. Na aukciji koja je održana bilo je više učesnika i u javnom nadmetanju postignuta je kupoprodajna cena u iznosu od 730.000.000 dinara. Agencija za privatizaciju je u skladu sa svojim zakonskim i ugovornim ovlašćenjima sprovodila kontrolu ugovornih obaveza. Dve godine nakon obavljene aukcije, 22.02.2009. godine prestale su zakonske ugovorne nadležnosti Agencije za privatizaciju. U vezi sa aktuelnim dešavanjima Agencija za privatizaciju je održala sastanak sa predstavnicima Privredne komore i dala im sve potrebne informacije u vezi sa zakonskim mogućnostima prevazilaženja nastalih problema. On je za kraj istakao, da Agencija za privatizaciju nema nikakvih pravnih osnova da postupa u ovom slučaju, pet godina nakon isteka njene nadležnosti.

 Vladan Vukosavljević, gradski sekretar za kulturu, je obavestio članove Odbora o svojoj poseti umetnicima u bioskopu “Zvezda”. Istakao je da je svojom posetom hteo da pruži umetnicima ličnu podršku, a da gradski sekretarijat nije ulazio u problematiku privatizacije preduzeća “Beograd film”. Takođe, naglasio je, da je Grad Beograd zbog svojih poteza u prošlosti došao u situaciju da danas nijedan bioskop u centru grada ne radi. Kao jednu od mogućih razloga ovakvog stanja u kulturi, naveo je način prodaje preduzeća “Beograd film”. Gradski sekretarijat smatra da je trenutna situacija loša i nepovoljna za kulturu grada Beograda i da nije dobro što je Beograd ostao bez bioskopa, gde bi se prikazivali umetnički filmovi. On je napomenuo da je gradski sekretarijat spreman da pruži podršku u prevazilaženju problema i da će predložiti razgovore sa vlasnikom preduzeća “Beograd film”, kako bi se ovaj problem rešio.

 Vesna Marjanović, predsednica Odbora, konstatovala je, da je nastala situacija kompleksna i da u ovom slučaju sve zainteresovane obavezuju postojeći zakoni i da u skladu sa njima treba postupati. Istakla je da je potrebno da Grad Beograd i Odbor za kulturu i informisanje u saradnji sa Ministarstvom kulture i informisanja, održe zajedničku raspravu o trenutnoj situaciji u vezi sa beogradskim bioskopima i na koji način Beograd može da dobije barem jedan bioskop (npr. bioskop „Zvezda“). Predsednica Odbora je napomenula da je neophodno da se napravi budžetski plan i da se precizno ustanovi način finansiranja jednog takvog bioskopa.

 Srđan Dragojević, član Odbora, se na početku svog izlaganja zahvalio Odboru na jednoglasnoj podršci mladima „koji su stali u odbranu“ bioskopa „Zvezda“, koju je Odbor pružio na jednoj od prethodnih sednica. Podsetio je sve prisutne, da je pre godinu dana postavio poslaničko pitanje Ministarstvu kulture i informisanja u vezi sa privatizacijom preduzeća “Beograd film” i da je dobio odgovor da Ministarstvo nije nadležno za taj slučaj. Izrazio je zadovoljstvo delovanjem mladih i naveo da će se značaj ove akcije tek u budućnosti osetiti. Srđan Dragojević je napomenuo da je on i pre sprovođenja privatizacije preduzeća “Beograd film” zamolio čelnike Grada Beograda da se iz privatizacije izuzmu pojedini bioskopi, jer smatra da su neki od tih bioskopa objekti od izuzetnog kulturnog značaja. Informisao je sve prisutne, da se gospodin Đivanović, vlasnik Beograd filma, obratio njemu lično i da mu je tom prilikom ponudio prodaju preostalih 6000 kvadranih metara za cenu od 3.000.000 €. Srđan Dragojević je istakao, da je Grupacija za kinematografiju, čiji je i on član, obavila više sastanaka sa Agencijom za privatizaciju na ovu temu. Naglasio je da su izveštaji koje je gospodin Đivanović dostavljao Agenciji za privatizaciju netačni i da će se on potruditi da to i dokaže. U međuvremenu održan je sastanak sa Željkom Sertićem, ministrom privrede, na kojem je predloženo formiranje posebne radne grupe koja bi ispitala na koji način je održavana delatnost preduzeća “Beograd film” tokom prve dve godine njihovog poslovanja. Pozvao je članove Odbora da delegiraju jednog svog člana u ovu radnu grupu. Srđan Dragojević je obavestio prisutne, da je Grupacija za kinematografiju obavila konsultacije na ovu temu i sa gospodinom Vesićem. Neophodno je utvrditi koji od četrnaest bioskopa Beograd filma su slobodni, a koji prodati. Na kraju svog izlaganja je još jednom podsetio članove Odbora na sve, po njegovom mišljenju, kriminalne aktivnosti koje su usledile nakon obavljene privatizacije ovog preduzeća. Kao moguće rešenje, Srđan Dragojević je istakao da je neophodno utvrditi koji su bioskopi i danas slobodni i da država neke od tih bioskopa povrati u svoje vlasništvo. Od bioskopa „Zvezda“, po njegovom mišljenju, treba napraviti „art haus“, sa dve bioskopske sale, a od bioskopa “20. oktobar”- „art haus“ sa četiri bioskopske sale. Naveo je da „art haus“ bioskopi mogu biti finansijski samoodrživi i kao potvrdu svoje tvrdnje naveo je bioskop „Vali“ u Rijeci koji sam sebe finansira.

 Vesna Marjanović je konstatovala da je Srđan Dragojević govorio o dve teme. Jedno je preispitivanje privatizacije preduzeća “Beograd film”, a drugo je nalaženje adekvatnog rešenja za nastalu situaciju u bioskopu „Zvezda“. Ona je naglasila da podržava pronalaženje rešenja za prevazilaženje ovog problema, a da Odbor trenutno zbog nedostatka kvoruma ne može da donese odluku ko će biti predstavnik Odbora u radnoj grupi. Predsednica Odbora je istakla, da bi bilo korisno da inicijatori radne grupe pošalju zvaničan dopis Odboru za kulturu i informisanje u kojem bi izneli potrebne informacije, na osnovu kojeg bi se Odbor na nekoj od svojih narednih sednica odredio i eventualno izabrao iz svojih redova jednog člana radne grupe. Vesna Marjanović je zaključila da je današnja diskusija bila jako korisna i podsetila sve članove Odbora na neke od projekata „Eurimages“.

 Duško Puđa je napomenuo da je Agencija za privatizaciju uzela aktivno učešće u rasvetljavanju ove privatizacije kroz dostavu sve potrebne dokumentacije, kao i davanja iskaza zaposlenih koji su radili na kontorlli ovog slučaja. On je odbacio navode Srđana Dragojevića o kriminalnoj privatizaciji ovog preduzeća i potvrdio da je celokupna privatizacija preduzeća “Beograd film” obavljena u skladu sa zakonom. Duško Puđa je za kraj izjavio da u ovom postupku nije postojalo ništa što bi ovo preduzeće izdvojilo, s obzirom na njegovu delatnost i objekte kojima raspolaže.

 Nenad Milosavljević, član Odbora, smatra da ne treba diskutovati u smislu da li je neka privatizacija sprovedena u skladu sa zakonom, odnosno da li je bila ispravana ili ne, već samo državni organi treba da utvrde činjenično stanje. Rezultat ove privatizacije je očigledan, a to je, da je jedna profesija uništena. Nenad Milosavljević smatra da je država dužna da preduzme sve kako bi se ova profesija ponovo vratila na svoje noge.

 Vladan Vukosavljević je napomenuo da postoje dva toka današnje diskusije. On je istakao da jedan tok razgovora predstavlja sumnjiva privatizacija preduzeća “Beograd film”, a da drugi tok predstavlja razmatranje šta gradski sekretarijat i Filmski centar Srbije mogu da učine kako bi popravili situaciju. Naveo je, da bez obzira što je zakon u potpunosti ispoštovan, posledice ove privatizacije su svima vidljive. Gradski sekretarijat je zbog toga spreman da u saradnji sa Ministarstvom kulture i informisanja učini sve da se nastala situacija popravi.

 Vesna Marjanović, predsednica Odbora, se nakon završene diskusije po ovoj temi zahvalila svim prisutnim gostima. U nastavku sednice je upoznala prisutne poslanike sa obaveštenjem devet članova Odbora, upućeno Tanjugu. Istakla je da ona lično nije dobila ovo obaveštenje i informisala prisutne da je proverila u službi Narodne skupštine da niko u stručnoj službi nije dobio navedeno obaveštenje. Ukazujući na sve formalne nedostatke ovakvog jednog saopštenja, Vesna Marjanović je istakla da nije sigurna da bilo ko sme u ime Odbora da daje ovakve izjave, pogotovo što one nisu rezultat diskusije i demokratske polemike na samoj sednici Odbora za kulturu i informisanje. Predsednica Odbora je odbacila navode ovog saopštenja, ukazujući na to, da je sednica sazvana u skladu sa poslovnikom Narodne skupštine Repulike Srbije. Vesna Marjanović je napomenula i to, da je Ministarstvo kulture i informisanja imalo sasvim dovoljno vremena da se pripremi za sednicu u skladu sa predloženim dnevnim redom Odbora i da pošalje svog predstavnika. Ona je napomenula da je odlučila da zakaže sednicu Odbora za kulturu i informisanje u vreme održavanja samita "Kina plus 16", jer su mnoge državne službe, poput Narodne skupštine Republike Srbije, normalno radile taj dan i odbacila je navode iz saopštenja, da se ona protivi održavanju javnog slušanja o Nacrtu zakona o izmenama i dopunama Zakona o kulturi i istakla da se ona od samog početka zalagala za održavanja ove javne rasprave. Izrazila je žaljenje što, prema njenom mišljenju, poslanici po drugi put bojkotuju rad Odbora. Odgovarajući na optužbe iz saopštenja, da sednice Odbora za kulturu i informisanje zakazuje bez konsultovanja sa većinom članova, izjavila je, da je zajedno sa koleginicom Aleksandrom Jerkov, uputila dopis Odboru za zakonodavstvo i ustavna pitanja, u kojem traži informaciju na osnovu kojeg dela Poslovnika je dužna da održi sastanak sa članovima Odbora svaki put kada saziva sednicu. Još jednom je odbacila navode iz ovog saopštenja, ocenjujući ih kao vid zastrašivanja opozicije. Navela je, da je jedini predlog koji je potekao od vladajuće većine, bio predlog da se održi javno slušanje na temu: „Autorsko pravo i kolektivno ostvarivanje autorskog i srodnih prava dramskih, filmskih i televizijskih umetnika i interpretatora“ i da je taj predlog prihvatila. Vesna Marjanović, predsednica Odbora, na kraju diskusije je upoznala sve prisutne poslanike o tome da je u zakonsku proceduru ušao i Zakon o izmenama i dopunama Zakona o budžetu Republike Srbije za 2014. godinu, kao i *Predlog zakona o budžetu Republike Srbije za 2015. godinu* i navela je da je vreme za održavanje sednice Odbora za kulturu i informisanje ograničeno, jer Odbor za finansije, republički budžet i kontrolu trošenja javnih sredstava zaseda u ponedeljak 22.12.2014. godine u 08.30 časova. Iz tih razloga ona je napomenula da će se sednica Odbora za kulturu i informisanje održati 22.12.2014. godine pre sednice Odbora za finansije, republički budžet i kontrolu trošenja javnih sredstava.

 Srđan Dragojević je napomenuo da je jako zadovoljan inicijativom Ministarstva kulture i informisanja da se održi javno slušanje o Nacrtu zakona o izmenama i dopunama Zakona o kulturi. Po njegovom mišljenju to znači da je Ministarstvo ozbiljno shvatilo kritike dela kulturne javnosti. On je naveo da je prethodna javna rasprava na ovu temu bila jako neozbiljna i zamolio predsednicu Odbora da se javno slušanje održi što pre

.

 Vesna Marjanović je na kraju diskusije navela, da javno slušanje zahteva jednu komplikovaniju proceduru Odbora, ali da će ona na prvu narednu sednicu Odbora staviti predlog o organizovanju javnog slušanja na temu Nacrtu zakona o izmenama i dopunama Zakona o kulturi.

 Sednica je završena u 11,50 časova.

 SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Pecelj Vesna Marjanović